CELEX: 52014XG0304(01)
Language: fi
Date: 2014-03-04
Title: Neuvoston päätelmät – osaamiseen investoimiseen tarkoitetusta tehokkaasta ja innovatiivisesta koulutuksesta, jolla tuetaan vuoden 2014 eurooppalaista ohjausjaksoa

4.3.2014   
            
            
               FI
            
            
               Euroopan unionin virallinen lehti
            
            
               C 62/4
            
         Neuvoston päätelmät – osaamiseen investoimiseen tarkoitetusta tehokkaasta ja innovatiivisesta koulutuksesta (1), jolla tuetaan vuoden 2014 eurooppalaista ohjausjaksoa
   2014/C 62/05
   EUROOPAN UNIONIN NEUVOSTO, joka
   OTTAA HUOMIOON
   
               —
            
            
               Euroopan unionin toiminnasta tehdyn sopimuksen 165 ja 166 artiklan,
            
         
               —
            
            
               
                  Eurooppa 2020 -strategian, ja
            
         
               —
            
            
               eurooppalaisen koulutusyhteistyön strategisista puitteista (ET 2020) 12. toukokuuta 2009 annetut neuvoston päätelmät (2);
            
         OTTAA HUOMIOON
   
               —
            
            
               elinikäisen oppimisen avaintaidoista 18. joulukuuta 2006 annetun Euroopan parlamentin ja neuvoston suosituksen (3),
            
         
               —
            
            
               26. marraskuuta 2012 annetut neuvoston päätelmät (4) koulutuksesta Eurooppa 2020 – strategian yhteydessä – koulutuksen vaikutus talouden elpymiseen, kasvuun ja työllisyyteen,
            
         
               —
            
            
               epävirallisen ja arkioppimisen validoinnista 20. joulukuuta 2012 annetun neuvoston suosituksen (5),
            
         
               —
            
            
               15. helmikuuta 2013 annetut neuvoston päätelmät koulutukseen investoimisesta (6) – vastaus komission tiedonantoon Koulutuksen uudelleenajattelu: sosioekonomisten vaikutusten parantaminen investoimalla taitoihin sekä vuotuiseen kasvuselvitykseen 2013,
            
         
               —
            
            
               nuorisotakuun perustamisesta 22. huhtikuuta 2013 annetun neuvoston suosituksen (7),
            
         
               —
            
            
               eurooppalaisesta oppisopimusyhteenliittymästä 15. lokakuuta 2013 hyväksytyn neuvoston lausuman (8),
            
         
               —
            
            
               unionin koulutus-, nuoriso- ja urheiluohjelman ”Erasmus+” perustamisesta 11. joulukuuta 2013 annetun Euroopan parlamentin ja neuvoston asetuksen (EU) N:o 1288/2013 (9);
            
         SEKÄ OTTAA HUOMIOON
   
               —
            
            
               vuotuisen kasvuselvityksen 2014 (10), ja
            
         
               —
            
            
               komission tiedonannon Avoin koulutus: innovatiivisia opetus- ja oppimismahdollisuuksia kaikille uuden teknologian ja avointen oppimisresurssien avulla (11);
            
         KATSOO SEURAAVAA:
   
               1.
            
            
               Koulutuksella on strateginen tehtävä Euroopan talouden elpymisen tukemisessa. Vaikka Eurooppa 2020 -strategian puitteissa asetetun koulutusta koskevan yleistavoitteen saavuttamisessa on edistytty hyvin (12), paljon on vielä tehtävä kriisin vaikutusten korjaamiseksi ja taustalla olevien rakenteellisten ongelmien ratkaisemiseksi.
            
         
               2.
            
            
               Tuoreet tiedot viittaavat siihen, että nämä rakenteelliset ongelmat ovat osittain sidoksissa asianmukaisen osaamisen puutteeseen ja asettavat sen vuoksi haasteita koulutusjärjestelmillemme.
            
         
               3.
            
            
               EU:n työikäisen väestön keskuudessa yhdellä henkilöllä viidestä on heikko luku- ja laskutaito, ja tämä seikka rajoittaa vakavasti heidän työllistettävyyttään. Vaikka perustaidoissa on saavutettu jonkin verran edistystä, heikosti matematiikassa pärjäävien koululaisten osuus on edelleen suuri (13).
            
         
               4.
            
            
               Vaikka ennusteiden mukaan lähes kaikki työpaikat edellyttävät tulevaisuudessa vähintään digitaalisia perustaitoja, monilla koululaisilla ei ole edelleenkään pääsyä niiden hankkimiseen tarvittavaan digitaaliseen teknologiaan ja sisältöön. Suurella osalla aikuisista ei ole minkäänlaisia digitaalisia taitoja.
            
         KOROSTAA SEURAAVAA:
   
               1.
            
            
               On vastattava pikaisesti nuorisotyöttömyyden ja puutteellisten taitojen asettamiin keskeisiin haasteisiin. Sen lisäksi, että koulutus lisää olennaisesti sosiaalista yhteenkuuluvuutta ja aktiivista kansalaisuutta, se edistää merkittävästi älykkään, osallistavan ja kestävän kasvun luomista, kilpailukyvyn ja työllistyvyyden parantamista sekä tuottavuuden ja innovoinnin tehostamista.
            
         
               2.
            
            
               Vaikka näihin keskeisiin haasteisiin vastaamiseksi toteutetaan jo nyt toimia, EU:n ja jäsenvaltioiden olisi tehostettava pyrkimyksiään koulutuksen parantamiseksi ja investoitava edelleen vaikuttavaan, korkeatasoiseen koulutukseen.
            
         
               3.
            
            
               
                  Eurooppa 2020 -strategian tulevan arvioinnin ja eurooppalaisen koulutusyhteistyön ET 2020 -puitteisiin lähitulevaisuudessa kohdistettavan arviointimenettelyn yhteydessä olisi voitava vahvistaa sitä strategista roolia, joka koulutuksella on eurooppalaisessa ohjausjaksossa,
            
         KOULUTUKSEN NÄKYVYYDEN LISÄÄMISEKSI VUODEN 2014 EUROOPPALAISESSA OHJAUSJAKSOSSA PÄÄTTÄÄ KESKITTYÄ SEURAAVIIN:
   
               1.
            
            
               Helpotetaan mahdollisuuksien mukaan pitkän aikavälin investointeja koulutuksen nykyaikaistamiseen ja osaamisen kehittämiseen sekä kansallisella että Euroopan tasolla painottaen entistä enemmän koulutusinvestointien vaikuttavuutta ja laatua.
            
         
               2.
            
            
               Varustetaan ihmiset kaikissa ikäryhmissä paremmilla ja hyödyllisemmillä taidoilla erityisesti vahvistamalla elinikäistä oppimista ja edistämällä tasavertaisia mahdollisuuksia laadukkaaseen koulutukseen, myös lähtökohdiltaan heikompien oppijoiden osalta.
            
         
               3.
            
            
               Helpotetaan siirtymistä koulutuksesta työelämään tukemalla erityisesti työpaikalla tapahtuvan oppimisen järjestelmiä ja lisäämällä tarvittaessa laadukkaan harjoittelun ja oppisopimuskoulutuksen tarjontaa.
            
         
               4.
            
            
               Nykyaikaistetaan ja parannetaan edelleen opetusmenetelmiä uusimpien tutkimusten perusteella yhteistyössä asiaan liittyvien sidosryhmien kanssa, ja hyödynnetään täysin digitaalisen oppimisen tarjoamat mahdollisuudet, kansalliset olosuhteet huomioon ottaen, muun muassa seuraavasti:
               
                           a)
                        
                        
                           tuetaan oppilaitoksia parantamaan valmiuksiaan – ja tarvittaessa tieto- ja viestintätekniikkainfrastruktuuriin tehtäviä investointeja – uuden tekniikan ja digitaalisen sisällön tarjoamien mahdollisuuksien hyödyntämiseksi, verkossa saatavilla olevat avoimet massakurssit mukaan lukien;
                        
                     
                           b)
                        
                        
                           edistetään entistä monipuolisempaa oppimista, jossa lähiopetus yhdistetään digitaalisiin oppimismenetelmiin;
                        
                     
                           c)
                        
                        
                           opettajien peruskoulutuksessa ja ammatillisessa jatkokoulutuksessa kannustetaan tutkimaan digitaalisten opetusmenetelmien käyttöä.
                        
                     
         KEHOTTAA JÄSENVALTIOITA TOISSIJAISUUSPERIAATE JA KANSALLISET OLOSUHTEET HUOMIOON OTTAEN
   
               1.
            
            
               pyrkimään edelleen parantamaan keskeisten taitojen hankkimista ja vähentämään koulussa heikosti pärjäävien määrää;
            
         
               2.
            
            
               edistämään perustaitojen hankintaa sekä uudelleenkoulutus- ja osaamisen täydentämiseen liittyvien toimenpiteiden toteuttamista entistä tehokkaamman elinikäisen oppimisen avulla keskittyen niihin, joilla on matala osaamistaso;
            
         
               3.
            
            
               ottamaan käyttöön tuloksellisia ja osallistavia koulutuspolitiikkoja, joissa otetaan asianmukaisesti huomioon lähtökohdiltaan heikompien oppijoiden tarpeet;
            
         
               4.
            
            
               rohkaisemaan laajaa sidosryhmien joukkoa käymään näyttöön perustuvaa vuoropuhelua kestävien ja tehokkaiden koulutuksen rahoittamiskeinojen tarjoamisesta ja suojaamisesta;
            
         
               5.
            
            
               toteuttamaan eurooppalaista oppisopimusliittymää koskevassa neuvoston lausumassa ja nuorisotakuun perustamisesta annetussa neuvoston suosituksessa olevien koulutusta koskevien keskeisten viestien mukaisia asianmukaisia toimia;
            
         
               6.
            
            
               tutkimaan, miten virallisen koulutuksen avoimuutta ja tunnustamista lisäävissä välineissä voitaisiin ottaa huomioon myös uudet oppimisen muodot, mukaan lukien laadukkaan verkko-opiskelun kautta hankittujen taitojen validointi;
            
         
               7.
            
            
               tukemaan oppilaitoksia uuden tekniikan ja digitaalisen sisällön tarjoamien mahdollisuuksien hyödyntämisessä perinteisten koulutusmallien täydentämiseksi ja erilaisten oppijoiden tarpeisiin vastaamiseksi, lähtökohdiltaan heikommat oppijat mukaan lukien;
            
         
               8.
            
            
               tukemaan opettajia ja koulujen johtajia erinomaisen digitaalisen osaamistason hankinnassa ja innovatiivisten opetuskäytäntöjen käyttöönotossa esimerkiksi joustavan koulutuksen ja kannustejärjestelmien avulla sekä saattamalla opettajankoulutusta koskevat opetusohjelmat ajan tasalle;
            
         
               9.
            
            
               käyttämään täysimääräisesti hyväksi rahoitusvälineiden uutta sukupolvea, etenkin Erasmus+-ohjelmaa sekä Euroopan rakenne- ja investointirahastoja edellä mainittuihin koulutusta koskeviin haasteisiin vastaamisessa;
            
         
               10.
            
            
               pyrkimään helpottamaan investointeja koulutukseen, joka on kasvua edistävä ala, ottaen samalla huomioon Eurooppa 2020 -strategian maakohtaisten suositusten koulutusnäkökohdat;
            
         KEHOTTAA JÄSENVALTIOITA JA KOMISSIOTA
   
               1.
            
            
               vahvistamaan koulutuksen panosta EU:n kasvu- ja työllisyysstrategiaan hyödyntämällä investointeja tehokkaammin ja tuloksellisemmin osaamistason nostamiseksi, oppimistulosten parantamiseksi ja osaamisvajeen poistamiseksi;
            
         
               2.
            
            
               edistämään opetussisältöjen luojien välisiä kumppanuuksia kansallisella ja Euroopan tasolla avoimien laadukkaiden oppimisresurssien ja muiden digitaalisten opetusmateriaalien tarjonnan lisäämiseksi eri kielillä ottaen samalla asianmukaisesti huomioon tekijänoikeus- ja lupakysymykset;
            
         
               3.
            
            
               hyödyntämään entistä enemmän eTwinning-foorumia ja käyttämään hyväksi uutta Open Education Europa -portaalia viitekehyksenä EU:ssa nykyisin tuotettaville avoimille oppimisresursseille;
            
         
               4.
            
            
               toteuttamaan marraskuussa 2013 käydyn neuvoston periaatekeskustelun johdosta jatkotoimia järjestämällä huippukokouksen uuden tekniikan ja avointen oppimisresurssien asettamista haasteista erityisesti uusien oppimismenetelmien avulla hankittujen taitojen laadunvarmistuksen sekä arvioinnin ja todentamisen osalta;
            
         
               5.
            
            
               kasvattamaan strategisten ET 2020 -puitteiden ja niiden taustalla olevien hallinnointi- ja työskentelyjärjestelyjen lisäarvoa ja optimoimaan niiden tehokkuus erityisesti
               
                           a)
                        
                        
                           kehittämällä edelleen koulutus- ja työllisyyspolitiikan asiantuntijoiden välistä yhteistyötä;
                        
                     
                           b)
                        
                        
                           varmistamalla, että avointa koordinointimenetelmää, jonka piiriin kuuluu ET 2020 -työryhmien (14) työ, käytetään tehokkaasti apuna todettuihin haasteisiin liittyvissä jatkotoimissa;
                        
                     
                           c)
                        
                        
                           jatkamalla vapaaehtoista korkean tason vertaisarviointia nykyisten avoimen koordinointimenetelmän rakenteiden puitteissa maakohtaisten suositusten koulutusnäkökohtiin keskittyen;
                        
                     
                           d)
                        
                        
                           käyttämällä väliarviointimenettelyä apuna valmisteltaessa seuraavaa luonnosta yhteiseksi ennakoivammaksi raportiksi, jossa määritetään keskeisiä painopistealoja ja konkreettisia kysymyksiä tulevaa työtä varten;
                        
                     
                           e)
                        
                        
                           optimoimalla, vähentämällä ja yksinkertaistamalla koulutusalan raportointirakenteita päällekkäisyyksien välttämiseksi.
                        
                     
         PYYTÄÄ KOMISSIOTA
   
               1.
            
            
               keräämään todistusaineistoa ja laatimaan analyysin koulutuksen taloudellisista ja sosiaalisista vaikutuksista ja hyödyistä tietojen välittämiseksi neuvostossa tulevaisuudessa käytävää keskustelua varten;
            
         
               2.
            
            
               edistämään avointa julkista keskustelua nykykäytäntöihin sekä EU:n välineisiin ja politiikkoihin kuuluvan uuden tekniikan ja digitaalisen sisällön vaikutuksista, myös laadunvarmistuksen, arvioinnin ja todentamisen kaltaisista kysymyksistä taitojen ja tutkintojen eurooppalaista aluetta koskevan kuulemisen yhteydessä.
            
         
      (1)  Näissä päätelmissä ilmaisua ”osaaminen” käytetään yleisesti ja eurooppalaisen tutkintojen viitekehyksen perustamisesta elinikäisen oppimisen edistämiseksi vuonna 2006 annetun Euroopan parlamentin ja neuvoston suosituksen liitteessä I olevan määritelmän mukaisesti (EUVL C 111, 6.5.2008, s. 4).
   
      (2)  EUVL C 119, 28.5.2009, s. 2.
   
      (3)  EUVL L 394, 30.12.2006, s. 10.
   
      (4)  EUVL C 393, 19.12.2012, s. 5.
   
      (5)  EUVL C 398, 22.12.2012, s. 1.
   
      (6)  EUVL C 64, 5.3.2013, s. 5.
   
      (7)  EUVL C 120, 26.4.2013, s. 1.
   
      (8)  14986/13.
   
      (9)  EUVL L 347, 20.12.2013, s. 50.
   
      (10)  15803/13 + ADD 1.
   
      (11)  14116/13 + ADD 1.
   
      (12)  Vuotta 2013 koskevan koulutuksen seurantakatsauksen mukaisesti.
   
      (13)  OECD:n organisoiman, aikuisväestön taitoja mittaavan vuonna 2013 tehdyn PIAAC-tutkimuksen (Programme for the International Assessment of Adult Competences) ja 15-vuotiaiden lukutaitoa ja matemaattista ja luonnontieteellistä osaamista mittaavan vuoden 2012 PISA-tutkimuksen (Programme for International Student Assessment) mukaisesti.
   Huom. Kaikkien jäsenvaltioiden oikeus osallistua tämän järjestön toimintaan olisi varmistettava.
   
      (14)  Selventävä huomautus: Nämä työryhmät, jotka komissio alun perin perusti Koulutus 2010 – työohjelman yhteydessä koulutusalan avoimen koordinointimenetelmän täytäntöön panemiseksi, tarjoavat foorumin tämän alan parhaiden käytäntöjen vaihtamiselle. Ne kokoavat vapaaehtoispohjalta yhteen jäsenvaltioiden asiantuntijoita, ja ne kattavat nykymuodossaan kuusi keskeistä alaa: peruskoulutuksen, korkeakoulutuksen, ammatillisen koulutuksen, aikuiskoulutuksen, monialaiset taidot ja digitaalisen oppimisen.